Predkladacia správa

	Z bodu B.1 uznesenia vlády Slovenskej republiky č. 277 z 29. marca 2006 vyplynula pre ministra školstva Slovenskej republiky úloha „predložiť na rokovanie vlády návrh na vymenovanie členov a stálych expertov Rady vlády Slovenskej republiky pre vedu a techniku“.

	Uvedeným uznesením vlády Slovenskej republiky bol schválený štatút Rady vlády Slovenskej republiky pre vedu a techniku, ktorý stanovil aj presné zloženie členov a stálych expertov Rady vlády Slovenskej republiky pre vedu a techniku (ďalej len „rada vlády“). Členstvo v rade vlády vyplýva z funkcie v určitej inštitúcii podľa čl. 4, ods. 2, 3 a ods. 4, písm.- a) až d) štatútu alebo z vymenovania vládou podľa čl. 4, ods. 4, písm. e). Okrem členov rady vlády, ktorých členstvo nevyplýva z funkcie v určitej inštitúcii, vláda vymenúva ešte aj stálych expertov rady vlády pre určité oblasti vedy a techniky podľa čl. 5, ods.1 štatútu. 
	
Nakoľko rada vlády, ako poradný orgán vlády, prerokúva a posudzuje koncepčné a strategické materiály týkajúce sa vednej a technickej politiky predkladané na rokovanie vlády alebo orgánom Európskej únie a iným medzinárodným organizáciám a prijíma k nim odborné stanovisko, na člena a stáleho experta rady vlády sú kladené požiadavky ako osobná excelentnosť a schopnosť koncepčného a nadhľadového prístupu k práci. Zároveň je požadované, aby člen a stály expert rady vlády mal dostatočne vysokú pozíciu a vysoký odborný kredit vo svojej inštitúcii, mal skúsenosti a schopnosti s riadením a participáciou v medzinárodných a domácich projektoch výskumu a vývoja.   

S týmito požiadavkami kladenými na člena a stáleho experta rady vlády boli listom ministra školstva oslovené ministerstvá, ostané ústredné orgány štátnej správy SR, Slovenská akadémia vied, Rada vysokých škôl, Slovenská rektorská konferencia, Asociácia zamestnávateľských zväzov a združení SR a Republiková únia zamestnávateľov, aby nominovali do rady vlády zástupcov súkromného sektora (podľa čl. 4, ods. 4, písm. e) štatútu) a stálych expertov z oblasti prírodných, pôdohospodárskych, technických, lekárskych, spoločenských a humanitných vied (podľa čl. 5, ods. 1 štatútu).  

Členovia a stáli experti rady vlády navrhovaní ministrom školstva (podľa čl. 4, ods. 5 a čl. 5, ods. 2 štatútu) na vymenovanie vládou spĺňajú hore uvedené požadované kritériá. Stručný životopis navrhovaných členov a stálych expertov rady vlády je uvedený v Prílohe.

Predkladaný materiál podľa bodu 3.1.5 „Metodického pokynu na prípravu a predkladanie materiálov na rokovanie vlády SR“ nebolo potrebné predložiť na medzirezortné pripomienkové konanie, nakoľko predmetom materiálu sú personálne návrhy.